**Ministru kabineta noteikumu projekts**

**„Noteikumi par higiēnas prasībām tetovēšanas un pīrsinga pakalpojumu sniegšanai un speciālajām prasībām tetovēšanas līdzekļiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2009.gada 29.janvāra Ministru kabineta rīkojuma Nr.48 apstiprinātās programmas „Onkoloģisko slimību kontroles programma 2009. – 2015.gadam” (turpmāk – Programma) ieviešanas plāna 4.1. uzdevums.  Epidemioloģiskās drošības likuma 38.1panta pirmā daļa, Patērētāju tiesību aizsardzības likuma 21.panta pirmā daļa, Preču un pakalpojumu drošuma likuma 8.1 pants. |
| 2. | Pašreizējā situācija un problēmas | Lai samazinātu saslimšanas risku ar onkoloģiskajām slimībām, 2009.gadā tika izstrādāta Programma, kuras viens no apakšmērķiem ir novērst vai samazināt riska faktoru, kas izraisa onkoloģiskās slimības, ietekmi uz sabiedrību. Šī mērķa sasniegšanai kā viens no uzdevumiem tika izvirzīts – Ministru kabineta noteikumu izstrāde pīrsinga un tetovēšanas pakalpojumu sniegšanai.  Pēdējos gados tetovēšanas un pīrsinga pakalpojumi ir kļuvuši populāri visā pasaulē, arī Latvijā. Pieaudzis arī tetovēšanai līdzīgu procedūru, kā piemēram permanentā grima, mikropigmentāciju un skarifikāciju skaits. Vairākās valstīs ir noteiktas normatīvo aktu prasības šo pakalpojumu sniegšanai, kā arī dažas valstis šobrīd strādā pie noteikumu izstrādes.  Lietuvā ir noteiktas normatīvo aktu prasības skaistumkopšanas pakalpojumiem, tai skaitā, arī invazīvajām kosmētikas procedūrām, kā piemēram, pīrsingam un tetovējumiem. Šie pakalpojumi tiek klasificēti kā augsta riska un tajos izmantotie instrumenti tiek rūpīgi, tīrīti, dezinficēti un sterilizēti. Noteikumos nav noteiktas kvalifikācijas prasības pakalpojuma sniedzējam. Attiecībā uz vecuma ierobežojumiem – ir aizliegts sniegt šos pakalpojumus personām līdz 18 gadu vecumam, ja nav saņemta rakstiska vecāku vai aizbildņu atļauja. Informācija par klientiem, kuri saņem šos pakalpojumus, tiek iereģistrēta klientu datu reģistrā.  Maltas likumdošana nosaka, lai sniegtu tetovēšanas un pīrsinga pakalpojumus ir nepieciešama licence, kā arī ir jābūt sertifikātam infekciju kontroles jomā un sertifikātam par prasmēm konkrēta pakalpojuma sniegšanā. Nelikumīga ir tetovēšanas pakalpojumu sniegšana personām jaunākām par 18 gadiem.  Vācijā un Šveicē ir noteiktas normatīvo aktu prasības tetovēšanai izmantotajiem līdzekļiem. Vācijā ir noteikts, ka tetovēšanas pakalpojumus nevar saņemt personas līdz 18.gadu vecumam, kā arī šobrīd tiek izstrādāti noteikumi par prasībām tetovēšanas pakalpojumiem.  Dānijā – vēl nav speciālu prasību pakalpojumu sniedzējiem, bet uz pakalpojumos izmantojamajiem materiāliem (tetovēšanas tintēm, rotām) attiecas produktu vispārējā drošuma un Eiropas Savienības regulējumu normas. Ir doma ieviest tetovētāju brīvprātīgu reģistrēšanās sistēmu, bet tā tiek kritizēta, kā nepietiekami efektīva, jo vienīgi obligāta tetovētāju reģistrācija, tetovētāju izglītošanas programma un regulāras pārbaudes varētu sniegt pietiekamu pakalpojumu saņēmēju aizsardzību.  Somijā, Lielbritānijā, Luksemburgā uz tetovēšanas un pīrsinga pakalpojumiem attiecas vispārējās prasības preču un pakalpojumu drošumam, kas izriet no Eiropas Parlamenta un Padomes Direktīvas 2001/95/EK (2001.gada 3.decembris) par produktu vispārēju drošību.  Beļģijā no 2008.gada ir noteiktas prasības un drošuma kritēriji tetovēšanas un permanentā grima pakalpojumu sniegšanai.  Austrijā ir specifiska prasība uzglabāt dokumentāciju par veiktajām tetovēšanas un pīrsinga procedūrām 10 gadus, kā arī tetovēšanas pakalpojumu sniegšanai izmantot krāsvielas, kas nerada kaitējumu cilvēku veselībai. Austrija arī ir izstrādājusi noteikumus par prasībām tetovēšanas pakalpojumiem.  Spānijā ir noteiktas normatīvo aktu prasības tetovēšanas, pīrsinga un citu līdzīgu pakalpojumu sniegšanai.  Nīderlandē ir noteikumi par prasībām tetovēšanas līdzekļiem, kā arī ir noteikts, ka pakalpojuma sniegšanas salonam nepieciešama Veselības ministrijas izdota licence, kas jāatjauno katrus 3 gadus.  Zviedrijā – nesen pieņemti noteikumi par prasībām ražotājiem un importētājiem, tetovēšanas līdzekļu sastāvam un marķējumam.  ASV – tetovēšanas līdzekļiem tiek piemērotas tādas pašas prasības kā kosmētikas līdzekļiem. Ņemot vērā, ka pēdējos gados tetovēšanas pakalpojumu izmantošanas skaits ir pieaudzis un palielinājies arī komplikāciju skaits (alerģijas, infekcijas u.c.), tiek risināts jautājums par atsevišķu normatīvo aktu piemērošanu tetovēšanas līdzekļiem.  Jaunzēlandē no 2011.gada ir noteikti standarti tetovēšanas līdzekļiem.  Latvijā pašreiz nav normatīvo aktu, kas reglamentētu prasības tetovēšanas un pīrsinga pakalpojumu sniegšanai. Šobrīd iepriekšminēto pakalpojumu uzraudzība tiek veikta pamatojoties uz Ministru kabineta 2001.gada 16.janvāra noteikumos Nr.22 „Higiēnas prasības kosmētiskajiem kabinetiem” noteiktajām prasībām. Šo noteikumu prasības ir vairāk paredzētas neinvazīvo procedūru veikšanai un neparedz specifiskas prasības tādiem pakalpojumiem kā tetovēšana un pīrsings.  Tetovēšana un pīrsings ir augsta riska pakalpojumi, jo to laikā tiek traumēta āda un veidojas sīkas ādas brūcītes, kas, neievērojot higiēnas prasības, piemēram, lietojot nesterilus instrumentus u.c., ir pietiekami, lai brūcē iekļūtu infekcijas izraisītāji (baktērijas un vīrusi) un attīstītos ādas saslimšanas, veidotos rētas, kā arī notiktu inficēšanās ar cilvēka imūndeficīta vīrusu (turpmāk – HIV) vai vīrusu hepatītu B vai C. Inficēšanās ar šiem vīrusiem izraisa saslimšanas, kuras pazemina organisma imunitāti, līdz ar to palielina iespēju saslimt arī ar ļaundabīgiem audzējiem, piemēram, hroniska B un C hepatīta infekcija ir viens no galvenajiem cirozes un aknu vēža cēloņiem. Pēc Eiropas slimību un kontroles centra (turpmāk – ECDC) datiem, 10% no kopējās populācijas ir inficējušies ar vīrusu hepatītu C saņemot tetovēšanas, pīrsinga vai citas invazīvas kosmētiskās procedūras. Risks inficēties ar vīrusu hepatītu C ir atkarīgs no tā izplatības populācijā. Latvija uzskatāma par reģionu ar augstu vīrusu hepatīta C izplatību, vispārējā populācijā – 1,7%. Ar vīrusu hepatīta C inficēto personu skaits Latvijā ir aptuveni ap 40 000. Pēdējo piecu gadu statistikas dati liecina, ka Latvijā vidēji gadā tiek no jauna atklāti ap 500 saslimšanas gadījumu ar akūtu, hronisku B hepatītu un B hepatīta vīrusa nēsātāji, kā arī 1500 jauni akūta un hroniska vīrusu hepatīta C gadījumi. Viena ar vīrusu hepatīta C slima pacienta ārstēšana valstij izmaksā 900 *euro* mēnesī un 10 800 *euro* gadā.  Pēc ECDC datiem Latvija ir trešā vietā pēc vīrusu hepatīta C izplatības un otrajā vietā starp četrām valstīm, kurās ir konstatēta vislielākā saslimstība ar HIV infekciju. Pēc Slimību profilakses un kontroles centra datiem, Latvijā pēdējo gadu laikā vērojams HIV infekcijas izplatības pieaugums. 2012.gadā tika konstatēti 16,6 saslimšanas ar HIV infekciju gadījumi uz 100 000 iedzīvotājiem, kas ir par 14% vairāk nekā 2011.gadā. Viena ar HIV slima pacienta ārstēšana valstij izmaksā 4 734 *euro* gadā.  Ņemot vērā, ka saslimšana ar iepriekš minētajām infekcijām rada ne tikai nopietnas veselības problēmas, bet arī augstas ārstēšanas izmaksas, liela nozīme ir profilakses pasākumiem, no kuriem kā viens no svarīgākajiem būtu higiēnas prasību noteikšana invazīvajām kosmētiskajām procedūrām, kā tetovēšanai, tai līdzīgām procedūrām, un pīrsingam, it īpaši pievēršot uzmanību prasībām darba piederumiem un to apstrādei pēc pakalpojuma veikšanas, balstoties uz riska izvērtējumu klientam.  Jāņem arī vērā, ka tetovēšanas laikā ādā tiek ievadīts speciāls tetovēšanas līdzeklis, vai arī pīrsinga laikā – ievietotas dažādu materiālu rotas, kas paaugstina komplikāciju risku (dažāda veida alerģijas, brūces infekcijas, rētas u.c.). 2013.gada jūnijā, Vācijā notika pirmā starptautiskā konference par tetovēšanas pakalpojumu drošību, kurā tika runāts par tetovēšanas līdzekļiem un to ietekmi uz cilvēka veselību. Konferencē piedalījās dažādu valstu ārsti, profesori, klīniku vadītāji, valsts uzraudzības iestāžu pārstāvji, kuri dalījās ar savu pieredzi un stāstīja par jaunākajiem pētījumiem, saistībā ar tetovēšanas līdzekļiem. Pārstāvis no Dānijas, Kopenhāgenas klīnikas stāstīja, ka alerģiskās reakcijas ir viena no visbiežāk konstatētajām tetovēšanas blakusparādībām. Bieži alerģiskas reakcijas izraisa tieši krāsaino tetovēšanas līdzekļu, it sevišķi sarkanās, dzeltenās, zilās krāsas, lietošana. Ir gadījumi, kad alerģiskās reakcijas parādās pat vairākus mēnešus vai gadus pēc tetovēšanas. Pārstāvis no Amerikas Nacionālā toksikoloģisko pētījumu centra uzsvēra, ka laboratoriskajos pētījumos ir pierādījies, ka tetovēšanas līdzekļu sastāvdaļām var būt toksiska iedarbība, kā arī dažādu faktoru, piemēram saules gaismas ietekmē, ādā ievadītais tetovēšanas līdzeklis var veidot toksiskus savienojumus, kuri izraisa kancerogēnās slimības, kā arī kuri pa limfātisko sistēmu var nonākt citās ķermeņa daļās vai uzkrāties limfmezglos un radīt nopietnus veselības traucējumus.  Tetovēšanas līdzekļu nelabvēlīga ietekme ne vienmēr izpaužas uzreiz, tā var izpausties arī pēc vairākiem gadiem, kad tiek veidots nākamais tetovējums ar to pašu līdzekli pret kuru organisms ir sensibilizēts pēc pirmā tetovējuma. Savukārt, lai noņemtu tetovējumu ir nepieciešama informācija par tetovēšanas līdzekļa sastāvu, lai izvēlētos atbilstošu lāzeru un izvairītos no iespējamām komplikācijām.  Ņemot vērā iepriekš minēto komplikāciju risku, noteikti būtu jānosaka arī prasības tetovēšanas līdzekļiem un pīrsinga rotām, kā arī pakalpojuma sniedzējam pirms pakalpojumu sniegšanas būtu jāinformē klients par veicamo procedūru, izmantotajiem materiāliem, iespējamajām komplikācijām, brūces aprūpi un par pakalpojumos izmantotajiem tetovēšanas līdzekļiem, kas var noderēt gan nelabvēlīgas ietekmes gadījumos, gan informācijai gadījumos, kad klients izvēlas tetovējumu noņemt.  Tā kā tetovēšanas un pīrsinga pakalpojumi ir saistīti ar augstu risku cilvēka veselībai, pakalpojuma sniedzējam ir jābūt arī atbilstošām zināšanām par higiēnas un drošības prasībām, lai sniegtu kvalitatīvu pakalpojumu sniegšanu. Ņemot vērā šo pakalpojumu specifiku, personai, kas sniedz tetovēšanas vai pīrsinga pakalpojumus jābūt izpratnei par šo pakalpojumu radītajiem riskiem cilvēku veselībai, proti jābūt zināšanām infekcijas slimību profilakses un epidemioloģijas jomā, kā arī izpratnei par veicamo pakalpojumu tehniku un materiāliem.  Tetovēšanas un pīrsinga pakalpojumi visā pasaulē ir populāri jauniešu un pusaudžu vidū. Lielākajā daļā valstu, kurās ir noteikts regulējums invazīvo kosmētikas pakalpojumu jomā, ir noteikts, ka bez vecāku piekrišanas, pakalpojumus nesniedz personām jaunākām par 18 gadiem. Latvijā šobrīd nav reglamentētas prasības tetovēšanas un pīrsinga pakalpojumu saņemšanai un tos var saņemt arī pusaudži un jaunieši, kuri ne vienmēr var izvērtēt ar šiem pakalpojumiem saistītos riskus (infekciju slimības, brūces iekaisumi, alerģiskas reakcijas u.c.). Bērnu tiesību aizsardzības likums nosaka, ka bērns ir persona līdz 18 gadu vecumam un vecāku pienākums ir rūpēties par bērnu un aizstāvēt viņa tiesības. Tā kā līdz pilngadības sasniegšanai bērns ir vecāku vai aizbildņu aizgādībā, tad arī mūsu normatīvajos aktos būtu jānosaka vecuma ierobežojums tetovēšanas un pīrsinga pakalpojumu sniegšanai – 18 gadi, norādot, ka pakalpojuma sniedzējam pirms pakalpojumu sniegšanas, kas ir augsta riska un var būtiski ietekmēt bērna veselību, būtu jāpārliecinās vai klientam ir 18 gadu vai arī klientiem, kas ir jaunāki par 18 gadiem, ir viena no bērna vecākiem vai likumiskā pārstāvja atļauja pakalpojuma veikšanai. Tas nozīmē, ka pirms tetovēšanas un pīrsinga pakalpojumu saņemšanas, personai līdz 18 gadu vecumam, tiek veikta personības pārbaude un pakalpojuma sniedzējs ir veicis pārrunas ar bērna vecākiem. Rakstiska atļauja var tikt izmantota par apliecinājumu tikai gadījumos, ja ir iespējams pārliecināties, ka atļauju parakstījis bērna vecāks.  Līdz ar to, ņemot vērā visu iepriekš minēto, lai novērstu vai samazinātu tetovēšanas un pīrsinga pakalpojumu riska faktorus un nodrošinātu pakalpojumu saņēmēju drošību, Veselības ministrija ir izstrādājusi Ministru kabineta noteikumu projektu „Noteikumi par higiēnas prasībām tetovēšanas un pīrsinga pakalpojumu sniegšanai un speciālajām prasībām tetovēšanas līdzekļiem” (turpmāk – noteikumu projekts), kurā ir noteiktas prasības tetovēšanas, tai skaitā permanentā grima, mikropigmentācijas, skarifikācijas, un pīrsinga pakalpojumu (turpmāk – pakalpojumi) sniegšanai, kā arī prasības tetovēšanas līdzekļiem un to uzraudzības un kontroles kārtība.  Noteikumu projekts ir izstrādāts saskaņā ar:  1) Epidemioloģiskās drošības likuma 38.1 panta pirmo daļu, kurā noteikts, ka infekcijas slimību profilakses nodrošināšanai, Ministru kabinets nosaka higiēnas prasības paaugstināta riska subjektiem;  2) Patērētāju tiesību aizsardzības likuma 21.panta pirmo daļu, kurā ir noteikts, ka preces un preču grupas, kurām nepieciešams sevišķs marķējums, kā arī minēto preču un preču grupu marķēšanas kārtību nosaka Ministru kabinets;  3) Preču un pakalpojumu drošuma likuma 8.1 pantu, kurš nosaka, ja prece vai pakalpojums var radīt nopietnu risku cilvēka dzīvībai, veselībai, videi vai īpašumam, Ministru kabinets nosaka speciālās prasības vai nepieciešamos pasākumus riska mazināšanai vai novēršanai, preču aprites vai pakalpojumu piedāvāšanas kārtību, kā arī to uzraudzības un kontroles kārtību. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Noteikumu projektā ir paredzētas prasības:  1) telpām, kurās sniedz pakalpojumus, un telpu aprīkojumam. No epidemioloģiskās drošības viedokļa ir noteikts, ka pakalpojumu sniegšanas vietā ierīko atbilstošas telpas, telpu apdarei un aprīkojumam izmantojot viegli kopjamus un dezinficējamus materiālus, kā arī pakalpojuma sniedzējs izstrādā telpu un darba piederumu tīrīšanas un dezinfekcijas plānu;  2) darba piederumiem un to apstrādei pēc lietošanas. Noteikumu projekts paredz, ka pakalpojuma sniegšanai izmanto vienreizlietojamas un sterilas adatas un darba piederumus apstrādā (tīrīšana, dezinfekcija, sterilizācija), balstoties uz iespējamo infekcijas slimību risku. Lai varētu veikt instrumentu apstrādes kontroli, noteikumu projektā ir paredzēts, ka pakalpojuma sniedzējs nodrošina uzskaiti par lietoto priekšmetu dezinfekciju vai sterilizāciju;  3) Lai samazinātu komplikāciju risku, noteikumu projektā ir iekļautas prasības tetovēšanas līdzekļiem un pīrsinga rotām, nosakot, ka tetovēšanas līdzekļi nedrīkst saturēt mikroorganismus un vīrusus, savukārt pīrsinga rotām ir jābūt no cilvēka veselībai drošiem un alerģiju neizraisošiem materiāliem.  Par cilvēka veselībai drošiem un alerģiju neizraisošiem materiāliem noteikumu projekta 14. punkta izpratnē uzskatāmi tādi materiāli, kas atbilst Eiropas parlamenta un Padomes 2006. gada 18. decembra Regulā (EK) Nr.1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu noteiktajām prasībām, kā arī ir saskaņā ar Eiropas Padomes 2008.gada 20.februāra rezolūciju par drošuma prasībām un kritērijiem tetovēšanas un permanentā grima līdzekļiem (*Resolution ResAP(2008)1on requirements and criteria for the safety of tattoos and permanent make-up (superseding Resolution ResAP(2003)2 on tattoos and permanent make-up).*  Saite uz Eiropas Padomes rezolūciju: <http://www.coe.int/t/e/social_cohesion/soc-sp/resap_2008_1%20e.pdf>  Noteikumu projekts arī paredz, ka laiž tirgū, dara pieejamus tirgū vai izmanto pakalpojuma sniegšanai tādus tetovēšanas līdzekļus, kuriem ir pieejama informācija par to kvalitatīvo sastāvu;  4) tetovēšanas līdzekļu marķēšanai. Lai pakalpojumu sniedzēji varētu iegādāties drošības prasībām atbilstošus tetovēšanas līdzekļus un pilnvērtīgi informēt savus klientus par tetovēšanas līdzekļa sastāvu, noteikumu projektā iekļautas arī prasības tetovēšanas līdzekļu marķējumam. Marķējumā jābūt norādītai informācijai par tetovēšanas līdzekļa izmantošanas veidu (piemēram, tetovēšanas tinte, permanentā grima krāsa), tā sastāvu, sterilitāti, lietošanas nosacījumiem vai brīdinājumiem, minimālo derīguma termiņu u.c. Ņemot vērā, ka ražotājiem būs nepieciešams laiks, lai nodrošinātu noteikumu prasībām atbilstošu tetovēšanas līdzekļu marķēšanu, noteikumu prasības tetovēšanas līdzekļu marķēšanai stāsies spēkā 2016.gada 1.jūnijā.  5) pakalpojumu sniedzējiem un pakalpojumu sniegšanai – par zināšanām kādas ir nepieciešamas, lai sniegtu pakalpojumus, par klienta informēšanu par pakalpojumiem un ar to saistītajiem riskiem, kā arī par pakalpojuma sniedzēja personīgās higiēnas ievērošanu.  Lai informētu pakalpojumu sniedzēju par faktoriem, kas varētu ietekmēt pakalpojumu un tā kvalitāti, kā arī, lai apliecinātu, ka klients pakalpojumus drīkst saņemt, noteikumu projektā ir noteikts, ka pakalpojumu saņēmējs pirms pakalpojumu saņemšanas aizpilda klienta aptaujas veidlapu, kurā norādāmā minimālā informācija ir iekļauta noteikumu projekta 3.pielikumā. Klienta aptaujas veidlapā ir iekļauta informācija par riskiem pakalpojumu veikšanai, kas varētu noderēt gan pakalpojumu saņēmējam, gan pakalpojumu sniedzējam. Klients tiek informēts par slimībām, kuru gadījumā jākonsultējas ar ārstu – speciālistu par pakalpojumu saņemšanu, kā arī klients apliecina, ka ir pilngadīgs, piekrīt pakalpojumu saņemšanai un ir informēts par paredzēto procedūru un ar to saistītiem riskiem. Pakalpojumu sniedzējs klienta aptaujas veidlapā papildus noteikuma projekta 3.pielikumā norādītajai informācijai var iekļaut sev vai klientam nozīmīgu informāciju. Klienta aptaujas veidlapa ir anonīma;  6) pakalpojuma sniedzēja zināšanām droša pakalpojuma sniegšanai. Noteikumu projektā ir noteikts, ka pakalpojuma sniedzējam ir atbilstošas zināšanas par higiēnas prasībām pakalpojumu veikšanai, kuras apliecina medicīniskās izglītības dokuments, pakalpojumu sniegšanai atbilstošs profesionālās izglītības vai kvalifikācijas dokuments vai apliecība, par apmācību programmas „Tetovēšanas un pīrsinga pakalpojumu sniegšanai noteiktās minimālās higiēnas prasības” apgūšanu, kuras paraugs ir iekļauts noteikumu projekta 2.pielikumā. Apmācību programma ir iekļauta noteikumu projekta 1.pielikumā, un tajā ir ietverts minimālo zināšanu apjoms, lai pakalpojumu sniedzējam būtu izpratne par iespējamajiem pakalpojumu riskiem un to novēršanu, kā arī, lai pakalpojumu sniedzējs būtu pietiekami kompetents klienta novērtēšanai, informēšanai un rekomendāciju sniegšanai. Apmācību programmā ir iekļautas deviņas tēmas: par cilvēka anatomiju un fizioloģiju, dermatoloģiju, alerģijām, infekciju slimībām un pasākumiem to mazināšanai, drošības prasībām tetovēšanas līdzekļiem un pīrsinga rotām, riska grupām pakalpojumu saņemšanai, komplikācijām un to novēršanu, pirmās palīdzības sniegšanu pakalpojuma izraisīto veselības traucējumu gadījumā, kā arī par normatīvajiem aktiem, kas ir saistoši pakalpojuma sniedzējiem. Apmācību programmas ilgums ir 17 stundas. Pēc apmācību programmas beigām ir paredzēts apgūto zināšanu pārbaudījums (1stunda).  Apmācību programmu pasniedz apmācīttiesīga institūcija, kura pamatojoties uz Izglītības likuma 46.panta 5.daļā ir noteikto, ir izglītības iestāde, kura ir reģistrēta Izglītības iestāžu reģistrā un īsteno pieaugušo formālās vai neformālās izglītības programmas, vai arī juridiska vai fiziska persona, kura nav reģistrēta Izglītības iestāžu reģistrā, bet var īstenot pieaugušo neformālās izglītības programmas — pēc licences saņemšanas pašvaldībā. Kā arī, ņemot vērā apmācību programmas specifiku, to veic institūcija, kura īsteno mācību programmu sabiedrības veselības, veselības aprūpes, kosmetoloģijas vai tetovēšanas jomā vai arī pieaicina apmācību programmas īstenošanai atbilstošus speciālistus (ar izglītību sabiedrības veselības, veselības aprūpes, kosmetoloģijas vai tetovēšanas jomā) vai persona, kurai ir izglītība sabiedrības veselības, veselības aprūpes, kosmetoloģijas vai tetovēšanas jomā).  Tā kā tetovēšanas un pīrsinga pakalpojumi ir invazīvi un saistīti ar augstu risku cilvēku veselībai, kā arī sabiedrības veselības jomā notiek aktīvs pētnieciskais darbs, un katru gadu tiek atklātas jaunas metodes infekcijas slimību risku novēršanai, tai skaitā dezinfekcijas un sterilizācijas jomā, pakalpojuma sniedzējs reizi piecos gados atkārtoti apgūst apmācību programmu;  7) ierobežojumi attiecībā uz pakalpojumu saņemšanu, nosakot, ka personām, kuras ir jaunākas par 18 gadiem, nedrīkst sniegt pakalpojumus, ja nav saņemta viena no bērna vecākiem vai likumiskā pārstāvja atļauja, kā arī aizliegums pakalpojumus sniegt klientiem ar redzamām ādas vai gļotādu slimību pazīmēm.  Pakalpojumu sniedzēja pienākums ir pirms pakalpojuma sniegšanas pārliecināties par viena no nepilngadīgās personas vecākiem vai likumiskā pārstāvja piekrišanu pakalpojuma veikšanai, tas nozīmē, ka pirms pakalpojumu sniegšanas personai līdz 18 gadu vecumam tiek veikta personības pārbaude un ir saņemta rakstiska vai mutiska vecāka vai likumiskā pārstāvja atļauja veikt pakalpojumu, vai arī pakalpojums tiek veikts nepilngadīgās personas vecāka vai likumiskā aizbildņa klātbūtnē. |
| 5. | Projekta izstrādē iesaistītās institūcijas | Veselības inspekcija, Slimību profilakses un kontroles centrs. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar |
| 7. | Cita informācija | Noteikumu projekta izstrādes laikā darba grupā piedalījās pārstāvji no Hepatīta biedrības, Infekciju kontroles un sterilizācijas asociācijas, Latvijas Kosmētiķu un kosmetologu asociācijas, SIA “Galateja”, Slimību profilakses un kontroles centra un Veselības inspekcijas pārstāvjiem. Par noteikumu projektā iekļaujamajām prasībām, ir notikušas pārrunas arī ar tetovēšanas studijas “Rīgas tinte” pārstāvjiem. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Noteikumu projekta prasības attieksies uz pakalpojumu sniedzējiem un personām, kuras laiž tirgū vai dara pieejamus tirgū tetovēšanas līdzekļus.  Pakalpojumu sniedzēju un personu, kuras laiž tirgū vai dara pieejamus tirgū tetovēšanas līdzekļus, skaits pašlaik nav nosakāms, ņemot vērā, ka iepriekš nav bijušas atsevišķas normatīvo aktu prasības, un to uzskaite netika veikta. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Pakalpojumu saņēmēji. Mērķgrupas lielumu nav iespējams noteikt, jo nav zināms personu skaits, kas izmanto pakalpojumus. |
| 3. | Tiesiskā regulējuma finansiālā ietekme | Noteikumu projektā paredzēto prasību ieviešana varētu radīt papildus izmaksas pakalpojumu sniedzējiem, sakarā ar noteikumu projektā noteikto prasību nodrošināšanu (pakalpojumu sniegšanas telpas, darba piederumi, to uzturēšana u.c.), kuru izmaksas nav iespējams noteikt. Kā arī, lai sniegtu pakalpojumus, pakalpojumu sniedzējam būs nepieciešamas atbilstošas zināšanas par higiēnas prasībām pakalpojumu veikšanai, un gadījumos, ja pakalpojumu sniedzējam nebūs atbilstošas izglītības apliecinoša dokumenta (medicīniskās izglītības dokumenta, atbilstoša profesionālās izglītības vai kvalifikācijas dokumenta), būs jāapgūst apmācību programma par pakalpojuma sniegšanai noteiktajām minimālajām higiēnas prasībām, kas būs maksas pakalpojums un finansiāli ietekmēs pakalpojumu sniedzēju.  Apmācību programmas cenas būs atkarīgas no apmācību tirgus piedāvājuma un pieprasījuma, tāpēc šobrīd to izmaksas nav plānojamas. |
| 4. | Tiesiskā regulējuma nefinansiālā ietekme | Noteikumu projekta izstrāde nodrošinās patērētājiem drošu un higiēnas prasībām atbilstošu pakalpojumu  saņemšanu, kā arī mazinās infekcijas slimību un komplikāciju risku pakalpojumu saņēmējiem. Novēršot infekcijas slimību risku, tiks mazināti arī onkoloģisko slimību provocējošie faktori. Vienlaikus pakalpojumu sniedzējiem tiks nodrošināta godīga konkurence un samērīgas prasības pakalpojumu veikšanai. |
| 5. | Administratīvās procedūras raksturojums | Projekts šo jomu neskar |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015. gads** | | Turpmākie trīs gadi (*euro*) | | |
| **2016.** | **2017.** | **2018.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2015.gadu | izmaiņas, salīdzinot ar kārtējo 2015.gadu | izmaiņas, salīdzinot ar kārtējo 2015.gadu |
| 1 | 2 | 3 | 4 | 5 | 6 |
| **1. Budžeta ieņēmumi:** | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| **2. Budžeta izdevumi:** | **0** | **0** | **6 900** | **6 900** | **6 900** |
| 2.1. valsts pamatbudžets | 0 | 0 | 6 900 | 6 900 | 6 900 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| **3. Finansiālā ietekme:** | **0** | **0** | - **6 900** | - **6 900** | - **6 900** |
| 3.1. valsts pamatbudžets | 0 | 0 | - 6 900 | - 6 900 | - 6 900 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| **4. Finanšu līdzekļi papildu izdevumu finansēšanai** (kompensējošu izdevumu samazinājumu norāda ar "+" zīmi) | X | **0** | **6 900** | **6 900** | **6 900** |
|  |  |  |  |
| **5. Precizēta finansiālā ietekme:** | X | **0** | **0** | **0** | **0** |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| **6. Detalizēts ieņēmumu un izdevumu aprēķins** (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Atbilstoši likumam „Par valsts budžetu 2015.gadam” Veselības inspekcijas kopējais finansējums Veselības ministrijas valsts budžeta programmas 46.00.00 „Veselības nozares uzraudzība” apakš­programmā 46.01.00 „Uzraudzība un kontrole” ir 3 990 474 EUR, tai skaitā:  3 724 716 EUR – valsts budžeta dotācija,  265 758 EUR – pašu ieņēmumi.  Izdevumi 3 990 474 EUR, tai skaitā:  3 241 711 EUR – atlīdzība,  t.sk. 2 535 857 EUR – atalgojums,  684 295 EUR – preces un pakalpojumi,  64 468 EUR – kapitālie izdevumi.  Atbilstoši likumam „Par vidēja termiņa budžeta ietvaru 2015., 2016. un 2017.gadam” Veselības ministrijas valsts budžeta programmas 46.00.00 „Veselības nozares uzraudzība” 46.01.00 „Uzraudzība un kontrole” paredzēts:  2016.gadā:  Resursi izdevumu segšanai – 4 003 689 EUR, tai skaitā:  3 737 931 EUR – valsts budžeta dotācija,  265 758 EUR – pašu ieņēmumi.  Izdevumi – 4 003 689 EUR, tai skaitā:  3 260 022 EUR – atlīdzība,  t.sk. 2 550 674 EUR – atalgojums,  689 419 EUR – preces un pakalpojumi,  54 248 EUR – kapitālie izdevumi.  2017.gadā:  Resursi izdevumu segšanai – 4 003 689 EUR, tai skaitā:  3 737 931 EUR – valsts budžeta dotācija,  265 758 EUR – pašu ieņēmumi.  Izdevumi – 4 003 689 EUR, tai skaitā:  3 260 022 EUR – atlīdzība,  t.sk. 2 550 674 EUR – atalgojums,  689 419 EUR – preces un pakalpojumi,  54 248 EUR – kapitālie izdevumi.  Lai papildinātu Veselības inspekcijas funkcijas ar tetovēšanas līdzekļu uzraudzību, nepieciešams papildus finansējums tetovēšanas līdzekļu laboratoriskai analīzei no 2016.gada katru gadu EUR 6 900apmērā (EKK 2000 – preces un pakalpojumi)*.*  Aprēķins:  Lai atspoguļotu situāciju tirgū, testēšanai jāņem ne mazāk kā 10 paraugi, kuros nosakāmie trīs rādītāji izraudzīti kā biežāk minētie Ātrās informācijas apmaiņas sistēmas par nepārtikas preču un pakalpojumu drošumu (turpmāk – RAPEX) ziņojumos par tetovēšanas līdzekļiem, kuru izplatīšana ir aizliegta, pamatojoties uz ķīmisku risku:   1. EUR 200 [cena par viena parauga smago metālu (Hg, Pb, Cd, As, Sb,Ni) pārbaudi] x 10 [paraugu skaits] = EUR 2 000; 2. EUR 230 [cena par viena parauga policiklisko aromātisko ogļūdeņražu (PAH); t.sk. benzo(a)pirēns pārbaudi] x 10 [paraugu skaits] = EUR 2 300; 3. EUR 260 [cena par viena parauga aromātisko amīnu (piemēram, 4-methyl-m-phenylendiamine) pārbaudi] x 10 [paraugu skaits] = EUR 2 600.   Ņemot vērā, ka Latvijā nav iespējams veikt paraugu analīzes, un, tās veiks vai nu Vācijā vai Igaunijā, tad norādītās cenas ir atbilstošas Vācijas laboratorijas „TÜV Rheinland LGA Products GmbH” un Igaunijas Veselības dienesta Tartu laboratorijas sniegtajai informācijai 2014.gada janvārī.  Kopā: EUR 2 000 + EUR 2 300 + EUR 2 600 = EUR 6 900.  Papildus līdzekļi tetovēšanas līdzekļu laboratoriskajai analīzei Veselības inspekcijai budžeta apakš­programmā 46.01.00 „Uzraudzība un kontrole” nepieciešami sākot ar 2016.gadu. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Jautājums par papildus valsts budžeta līdzekļu piešķiršanu Veselības ministrijai tetovēšanas līdzekļu uzraudzības nodrošināšanai 2016.gadā un turpmākajos gados ik gadu 6 900 *euro* apmērā skatāms Ministru kabinetā kopā ar visu ministriju un centrālo valsts iestāžu priekšlikumiem jaunajām politikas iniciatīvām un iesniegtajiem papildus finansējuma pieprasījumiem likumprojekta „Par valsts budžetu 2016.gadam” un likumprojekta „Par vidēja termiņa budžeta ietvaru 2016., 2017. un 2018.gadam” sagatavošanas un izskatīšanas procesā. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Stājoties spēkā noteikumu projektam, saistībā ar Veselības inspekcijai plānoto tetovēšanas līdzekļu uzraudzību no 2016.gada, būs nepieciešams veikt grozījumus Ministru kabineta 2008.gada 5.februāra noteikumos Nr.76 "Veselības inspekcijas nolikums". |
| 2. | Atbildīgā institūcija | Veselības ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2006.gada 18.decembra Regulas Nr.1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (*REACH*), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr.793/93 un Komisijas Regulu (EK) Nr.1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK. |
| 2. | Citas starptautiskās saistības | Nav |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2006.gada 18.decembra Regulas Nr.1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (*REACH*), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr.793/93 un Komisijas Regulu (EK) Nr.1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (turpmāk – REACH). | | | | |
|  | | | | | |
| A | B | C | | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. | | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. |
| REACH 17.pielikums | Noteikumu projekta 14. punkts | Pārņemtas pilnībā | | | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | | | Projekts šo jomu neskar, jo REACH 17. pielikumā paredzētā rīcības brīvība nav attiecināma prasībām attiecībā uz pīrsinga rotām. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem. | | | | Saskaņā ar Ministru kabineta 2010.gada 23.februāra instrukcijā Nr.1 „Kārtība, kādā valsts pārvaldes iestādes sniedz informāciju par tehnisko noteikumu projektiem” noteikto par noteikumu projektu ir jāpaziņo Eiropas Komisijai. | |
| Cita informācija | | | | Nav | |

|  |  |  |
| --- | --- | --- |
| **2.tabula**  **Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem**  **Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | Projekts šo jomu neskar |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Projekts šo jomu neskar | Projekts šo jomu neskar | Projekts šo jomu neskar |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Projekts šo jomu neskar |
| Cita informācija | | Nav |

|  |  |
| --- | --- |
| **VI. Sabiedrības līdzdalība un šīs līdzdalības rezultāti** | |
| Sabiedrības informēšana par projekta izstrādes uzsākšanu | Sabiedriskai apspriešanai noteikumu projekts tika ievietots Veselības ministrijas mājas lapas sadaļā „Publiskā apspriešana”.  Noteikumu projekta izstrādē tika ņemti vērā Hepatīta biedrības, Infekciju kontroles un sterilizācijas asociācijas, Latvijas Kosmētiķu un kosmetologu asociācijas, SIA “Galateja”, tetovēšanas studijas “Rīgas tinte” pārstāvju viedokļi un priekšlikumi. |
| Sabiedrības līdzdalība projekta izstrādē | Sabiedrība ar Veselības ministrijas mājas lapā ievietoto noteikumu projektu varēja iepazīties un izteikt savu viedokli no 2013.gada 7.jūnija līdz 2013.gada 7.jūlijam. |
| Sabiedrības līdzdalības rezultāti | Sabiedrības priekšlikumi vai iebildumi par noteikumu projektu publiskās apspriešanas laikā netika saņemti. Taču ņemot vērā, ka nevalstisko organizāciju pārstāvji un pakalpojuma sniedzēji, kuri piedalījās noteikumu projekta izstrādē, arī ir sabiedrība, tad kopumā sabiedrība noteikumu projektu atbalsta un uzskata, ka tas ir nepieciešams, lai sakārtotu pakalpojumu sniegšanas jomu. Noteikumu izstrādes laikā bija diskusijas par pakalpojumu sniegšanai noteiktās apmācību programmas apjomu un ilgumu. SIA “Galateja” un Latvijas Kosmētiķu un kosmetologu asociācijas pārstāvju priekšlikums bija 160 stundu apmācību programma, savukārt tetovēšanas studijas “Rīgas tinte” pārstāvji uzskatīja, ka apmācības programmai pietiktu ar dažām stundām. Ņemot vērā iepriekš minēto pakalpojuma sniedzēju viedokli, Veselības ministrija izstrādāja optimālo apmācību programmu, kuras apjoms ir 17 stundas. |
| Saeimas un ekspertu līdzdalība | Projekts šo jomu neskar |
| Cita informācija | Nav |

|  |  |  |
| --- | --- | --- |
| **VII Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija, Patērētāju tiesību aizsardzības centrs un VSIA "Latvijas Proves birojs". |
| 2. | Projekta izpildes ietekme uz pārvaldes funkcijām | Noteikumu projekts šo jomu neskar |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide. | Noteikumu projekts šo jomu neskar |
| 4. | Projekta izpildes ietekme uz pārvaldes institucionālo struktūru.  Esošo institūciju likvidācija. | Noteikumu projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošo institūciju reorganizācija. | Noteikumu projekts šo jomu neskar |
| 6. | Cita informācija | Nav |

Veselības ministrs G. Belēvičs

27.02.2015. 11:04

4592

A.Kalniņa

67876148, [astra.kalnina@vm.gov.lv](mailto:astra.kalnina@vm.gov.lv)

A.Segliņa

67876102, [anita.seglina@vm.gov.lv](mailto:anita.seglina@vm.gov.lv)